b'\n_START_ARTICLE_\nRodezijski grebenar\n_START_SECTION_\nOpis\n_START_PARAGRAPH_\nRazpoznavni znak te pasme je poseben greben na hrbtu, kjer dlaka raste v nasprotni smeri rasti ostale dlake. Biti mora jasno definiran in simetri\xc4\x8den, o\xc5\xbeati se mora v smeri bokov. Ple\xc4\x8dna vi\xc5\xa1ina odraslega psa je od 61 do 69\xc2\xa0cm, te\xc5\xbea pa se giblje med 32 in 36\xc2\xa0kg. Barva ko\xc5\xbeuha je svetlo p\xc5\xa1eni\xc4\x8dna do p\xc5\xa1eni\xc4\x8dno rde\xc4\x8da, dlaka pa je kratka in svetle\xc4\x8da in ni zahtevna za nego. Rep je mo\xc4\x8dan, po navadi pa ga pes nosi spu\xc5\xa1\xc4\x8denega. Barva smr\xc4\x8dka je obi\xc4\x8dajno \xc4\x8drna, redkeje pa se pojavi tudi jetrno rjava barva. O\xc4\x8di morajo biti okrogle, barva pa mora biti podobna barvi ko\xc5\xbeuha._NEWLINE_Prvotno je bila pasma vzrejena za lov na leve in za psa \xc4\x8duvaja. Za pasmo je zna\xc4\x8dilno, da redko laja.\n_START_SECTION_\nTemperament\n_START_PARAGRAPH_\nRodezijski grebenar je aktiven pes, ki potrebuje veliko gibanja, vendar pa se lahko ob pomanjkanju rekreacije precej uleni. Odrasel pes je atletskega in mi\xc5\xa1i\xc4\x8dastega videza z elegantno postavo in telesno skladnostjo. Na lastnika se izjemno nave\xc5\xbee, pa tudi sicer je zelo inteligenten in sposoben razmi\xc5\xa1ljanja po lastni volji. Primeren je za ljudi s trdno voljo, doslednostjo in disciplino. Do otrok je rodezijski grebenar zelo ljube\xc4\x8d, vendar pa ni primeren za dru\xc5\xbeino z majhnimi otroci, saj je zaradi svoje mo\xc4\x8di in \xc5\xbeivahnosti lahko pregrob za majhne otroke. Za pravilno socializacijo potrebuje bli\xc5\xbeino in pozornost ljudi. \xc5\xbdivljenje na prostem in pesjaku ni priporo\xc4\x8dljivo.\n_START_SECTION_\nZdravje\n_START_PARAGRAPH_\nNajbolj zna\xc4\x8dilna bolezen za pasmo je Dermoidni sinus, manj pogoste so displazija kolkov in komolcev, sive mrene in okvare \xc5\xa1\xc4\x8ditnice. Povpre\xc4\x8dna \xc5\xbeivljenjska doba pasme je med 11 in 13 let, znani pa so tudi primeri, ko je pes do\xc5\xbeivel starost 16 let.'